open-index/open-wikipedia-markdown huggingface dataset:
Board of Ordnance

**Board of Ordnance** var en engelsk og senere britisk myndighet med ansvar for å designe, teste og produsere våpen for den britiske hæren og frem til 1830 for den britiske marinen. Den fikk også ansvar for produksjon av artilleritog og vedlikehold av kystfestninger, og produksjon av militære kart inntil Ordnance Survey tok over den oppgaven.

Etaten ble etablert i tudortiden på 1500-tallet, med hovedkvarter i Tower of London. Dets hovedansvar var «å fungere som vokter av eiendommene, depotene, og festningene påbudt for forsvaret av rikets og dets oversjøiske besittelser, og som leverandør av krigsmateriell og utstyr til hæren og marinen.» Etaten vedlikeholdt og kontrollerte også artilleri- og ingeniørkorpsene, da disse ble opprettet på 1700-tallet. Ved 1800-tallet var Board of Ordnance kun mindre i størrelse enn HM Treasury (det britiske finansdepartementet).

## Ordnance Board
Etaten varte fram til 1855, da det ble innlemmet i War Office (Krigsministeriet).

Under boerkrigen viste det seg at den britiske hæren hadde for dårlig utstyr, og det ble opprettet en ny etat, Ordnance Board. Den ble opprettholdt som en enhet under Forsvarsministeriet fram til 1990-tallet, da den ble omorganisert som Defence Ordnance Safety Group.

## Referanser
Arnolt-Bristol

**Arnolt-Bristol** var en sportsbil bygget av den amerikanske bilprodusenten Arnolt mellom 1954 og 1959. Modellen var designet av italienske Franco Scaglione hos Bertone, og ble bygget som todørs coupé eller cabriolet.

For at bilene skulle bli så billige som mulig ble de bygget i stål. Karosseriet ble sveiset til chassiset for å få bilen så stiv som mulig, og bilene ble utstyrt med *BS1MK2*-motorer, som hadde en effekt på 130 hestekrefter.

Totalt 142 eksemplarer ble produsert, og bilene selges i dag for omkring kr. 300&nbsp;000 på auksjon.
United States Bullion Depository

**United States Bullion Depository** er en befestet bygning ved Fort Knox i Kentucky som brukes til å oppbevare en betydelig del av USAs gullreserve, samt til tider andre spesielt verdifulle ting. 

Det er lagret omkring 4570 tonn gullbarrer der, noe mindre enn i Federal Reserve Bank of New Yorks underjordiske hvelv på Manhattan hvor det oppbevares omkring 5000 tonn for andre nasjoner, sentralbanker og internasjonale organisasjoner.

## Bilder

An UH-1 Iroquois helicopter flies over the US Gold Bullion Depository crop-denoise.jpg
Bullion Repository P5250331.JPG
Gold Vault, U. S. Depository, Fort Knox, Ky (78762).jpg


## Referanser
Tamazgha

**Tamazgha** er en nydannet tamazight-neologisme for området mer kjent som Maghreb eller Nord-Afrika, og omfatter området mellom Middelhavet og elven Niger, fra oasen Siwa til Atlanterhavet. Selv om røttene stammer fra oldtiden, er Tamazgha som stedsnavn moderne. Det dukket opp for første gang i Algerie på 70-tallet. Det er uvisst hvem som opprinnelig fant opp navnet. Noen mener at det var Mouloud Mammeri (1917–1989), mens andre hevder at det var Kateb Yacine (1929–1989). 

De mest befolkede områdene i Tamazgha er nord i Libya og i Atlasfjellene fra Tunisia til Vest-Sahara.

Betegnelsen brukes av berbiske aktivister fordi det ikke finnes noe fellesord som refererer til alle de geografiske territoriene som er befolket med berbere; de lever i flere land, og de er ikke politisk forent. Derfor har navnet blitt skapt for å definere Amazigh- og berbernasjon, selv om betegnelsen sjelden brukes av de ikke-nasjonalistiske berberne.
We All Together

**We All Together** er en musikkgruppe fra Peru, dominert av såkalt Beatlesque pop/rock. Bandet gav ut to album første halvdel av syttitallet. Særlig Paul McCartney virker å ha hatt påvirkning på bandet. *We All Together* har covret flere av McCartneys sanger fra hans solokarrière. Blant medlemmene i bandet, var Carlos Guerrero, vokalist og frontfigur.

## Diskografi
# *We All Together* (1973)
# *2* (1974)
# *Singles* (2007)

## Eksterne lenker
*
Yeomen of the Guard

**The Queen's Body Guard of the Yeomen of the Guard** er den britiske monarkens seremonielle livgarde. Den ble opprettet av Henrik VII i 1485 under slaget ved Bosworth Field, og bærer fortsatt uniformer fra tudortiden i rødt og gull. Det er 73 medlemmer av garden, som alle er pensjonerte soldater fra Storbritannias forsvar. Kommandanten for garden, *Captain of the Queen's Bodyguard of the Yeomen of the Guard*, er politisk utnevnt, og er alltid identisk med regjeringens Deputy Chief Whip i House of Lords. 

Yeomen of the Guard har kun en seremoniell rolle. De følger monarken under den årlige skjærtorsdagsseremonien, investiturer, hageselskapene på Buckingham Palace på sommeren og andre tilstelninger. De undersøker også kjelleren under Palace of Westminster før åpningen av Parlamentet, en tradisjon som går tilbake til kruttkomplottet i 1605 da krutt ble forsøkt antent i kjelleren. Den seremonielle undersøkelsen følges av en reell sikkerhetskontroll utført av Metropolitan Police Service. 

I det 18. århundre var det omkring førti yeomen på vakt på dagtid, og tyve på natten. I 1813 ble antallet kuttet ned, og siden 1837 har de kun blitt innkalt ved behov, alltid med omkring tre ukers forvarsel. De er aktive omkring tretti ganger i året, hvilket betyr at hvert medlem er i tjeneste seks til åtte dager hvert år. 

Alle medlemmer av garden er mellom 42 og 55 år gamle når de innlemmes. Snittalderen for aktive medlemmer ligger på rundt 60 år. De må ha sersjants grad eller høyere, men kan ikke være offiserer. De må også ha minst femten års tjeneste i forsvaret bak seg. Når de fyller 70 blir de supernumerære (eg. «overtallige»), hvilket betyr at de fortsatt står i rullene og får halv lønn, men ikke innkalles. Det blir omkring fire plasser ledige i året, som fylles av monarken på Lord Chamberlains anbefaling. Medlemmene er unntatt fra jurytjeneste, får gratis reise med jernbanen og kost og losji i forbindelse med tjenesteoppdrag. 

Yeomen of the Guard blandes ofte sammen med Yeoman Warders i Tower of London, som er en egen styrke med lignende uniformer.

## Krigstjeneste

I tidligere tider deltok Yeomen of the Guard i krigstjeneste, som livgarde for monarken. Slagene styrken har deltatt i er:

* Stoke (1487)
* Boulogne (1492)
* Deptford Bridge/Blackheath (1497)
* Tournai (1514)
* Boulogne (1544)
* Boyne (1690)
* Dettingen (1743)

Slaget ved Tournai og beleiringen av Boulogne er påført korpsets fane. 
## Eksterne lenker
*
Vulkaner på Island

**Vulkaner på Island**. Island har en høy konsentrasjon av aktive vulkaner på grunn av unike geologiske forhold. Øya har rundt 130 vulkanske fjell, hvorav 18 har hatt utbrudd siden bosetningen av Island begynte. 

I løpet av de siste 500 år har Islands vulkaner trolig stått for 1/3 av den totale produksjonen av lava på kloden. Selv om utbruddet fra Laki i 1789 produserte den største mengden lava de siste 500 år, var utbruddet fra Eldgjá i 934 og andre utbrudd i den holocenske tidsepoken enda større.

Geologer forklarer den høye konsentrasjonen av vulkansk aktivitet i området med Islands plassering på Den midtatlantiske ryggen, og at det er et varmepunkt (hotspot) under øya. Island sitter på toppen av skillet mellom den eurasiske platen og den nordamerikanske platen, og det meste av den vulkanske aktiviteten er konsentrert rundt dette plateskillet, som krysser Island fra sørvest til nordøst. En del vulkanske aktivitet forekommer også i havet utenfor øya, spesielt utenfor sørkysten. Dette inkluderer undersjøiske vulkaner, og også nydannede vulkanske øyer slik som Surtsey og Jólnir.

## Vulkaner på Island
Det finnes mange forskjellige vulkantyper på Island. Den mest hyppige typen er sammensatte vulkaner som er spredt over et stort område, og som vanligvis er en del av en kjede med vulkaner.

De viktigste vulkanene på Island er:

### På den sørvestlige delen av øya

* Hekla
* Öræfajökull
* Snæfellsjökull

* Katla – ligger under isbreen Mýrdalsjökull
* Eldgjá – ligger under isbreen Mýrdalsjökull
* Laki – ligger under isbreen Mýrdalsjökull

### I de indre og nordlige områdene av øya

* Bárðarbunga – ligger under isbreen Vatnajökull
* Grímsvötn – ligger under isbreen Vatnajökull
* Kverkfjöll – ligger under isbreen Vatnajökull

* Krafla
* Askja
* Herðubreið

### På Vestamanneyjar
På Vestmannaeyjar-øygruppen utenfor sørkysten finner man også vulkaner. Øya Surtsey ble dannet under et undersjøisk utbrudd i 1963, og Eldfell på Heimaey som ble dannet i et utbrudd i 1973.

## Geotermisk aktivitet
Det er også flere områder på øya som har stor geotermisk aktivitet, slik som den sentrale vulkanen Hengill med Hveragerði, Haukadalur med den velkjente Geysir, og Hveravellir.

## Se også
* Islands geografi

## Eksterne lenker
* Bilder fra Grimsvotn-utbruddet i 2004 
* Geografisk søkemotor og kart over Island
Prinsehytten

**Prinsehytten** er en hytte i Sikkilsdalen i Nord-Fron, nær Jotunheimen, i privat eie av den norske kongefamilien. Byggingen av hytta ble påbegynt i 1900 og stod ferdig i 1902, da den ble gitt som gave til de svenske prinsene Gustaf Adolf, Wilhelm og Erik. Hytta er tegnet av slottsforvalter Hjalmar Welhaven. Den ble gitt i gave til kronprins Olav da han ble myndig 2. juli 1924, fra den svenske kronprinsen, Gustaf Adolf. 

## Eksterne lenker
*  Prinsehytta på kongehuset.no
Gusev (krater)

**Gusev**-krateret er et krater som Mars-roveren ''Spirit'' landet i på Mars i 2004. Krateret er ca. 170 km i diameter og ble formet for omtrentlig 3 til 4 milliarder år siden. Et kanalsystem ved navn Ma'adim Vallis renner inn i krateret, og har trolig en gang brakt med seg flytende væsker, eller vann eller is, på et tidspunkt i Mars sin historie. Krateret ser ut til å inneholde tykke sediment-lag. 

Noen eksponerte stein-utspring viser svak lagdeling, og noen vitenskapfolk tror at landformer synlig i det sørlige av krateret der Ma'adim Vallis kommer inn i krateret, minner om geologiske former lik de en ser i jordiske delta. Det kan ta 10-100&nbsp;000 å danne deltaer av denne formen, noe som indikerer at vannstrømmen har eksistert i lange perioder. Bilder fra romsonder i bane rundt Mars indikerer at det engang har vært en stor sjø nær munningen av Ma'adim Vallis som kunne ha vært kilden til dette vannet. Det er ikke kjent om denne strømmen var sakte og kontinuerlig eller sporadisk med store flommer, eller en kombinasjon av disse.

Mere nylig har satellittbilder vist sporene av «støvdjevler» i Gusev-krateret. *Spirit* fotograferte senere en slik "støv-djevel" fra bakken, mars-roveren kan sannsynligvis takke slike vinder for rensingen av solcellepanelene.

## Navnet
Krateret fikk navnet sitt etter den russiske astronomen Matvei Gusev (1826–1866) i 1976 av IAU.

## Oppdagelser i krateret
### Fjell
* Columbia Hills er en fjellkjede ca. 3km fra *Spirit*' sitt opprinnelige landingssted.
** Husband Hill er en av disse toppene
** McCool Hill er den høyeste av Columbia Hills
** Larry's Lookout er en del av Columbia Hills
* Apollo 1 Hills er tre spredte fjell ca. 7-14 km fra *Spirit*' sitt opprinnelige landingssted.
** Grissom Hill er en av disse toppene

### Kratere
* Bonneville-krateret er et krater på 200 meter besøkt av *Spirit*
* Crivitz-krateret er et mindre krater lokalisert i Gusev-krateret
* Thira-krateret er et krater lokalisert i Gusev-krateret, og som kan sees fra bakkene på Husband Hill.
### Andre ting
* Sleepy Hollow er en forsenking i bakken nær *Spirit*' sitt opprinnelige landingssted
* Adirondack er navnet på den første steinen *Spirit*' undersøkte
* Home Plate er en lagvis geologisk struktur som er studert av *Spirit*'

## Referanser


## Eksterne lenker
* 
* Official Mars Rovers website
* Google Mars zoomable map – centered on the Gusev crater
* NASA/JPL – Gusev Crater 13.03.03 Krateret sett av romsonden Mars Odyssey
Sikkilsdalen

**Sikkilsdalen** er en dal i Nord-Fron kommune i østlige deler av Jotunheimen. Sikkilsdalen brukes som beiteland for hester om sommeren, med flere hesteslipp. 

Prinsehytta ligger i Sikkilsdalen.

## Referanser
Den nubiske ørken

**Den nubiske ørken** er i den østlige delen av ørkenen Sahara, og strekker seg over 407 000 km² av det nordøstlige Sudan, mellom Nilen og Rødehavet. Denne uttørkede regionen, hovedsakelig en sandsteinslette, har mange elveleier som sprer seg mot Nilen. Det er praktisk talt ikke noe nedbør i den nubiske ørken, og det er heller ingen oaser der. Den tradisjonelle befolkningen i området er nubiene.

Verdens tidligst kjente arkeoastronomiske megalittiske monument ble konstruert i Nabta Playa i den nubiske ørken i det sørlige Egypt.
VfL Osnabrück

**VfL Osnabrück** er et tysk idrettslag fra byen Osnabrück som tilbyr basketball, tennis, fotball, gymnastikk, svømming og bordtennis.
 
## Plasseringer

## Eksterne lenker
*
Apollo 1 Hills

**Apollo 1 Hills** er tre spredte fjelltopper lokalisert inne i Gusev-krateret på Mars. De ble fotografert fra lang avstand av marsroveren Spirit. De er oppkalt til minne om astronautene som døde i brannen ombord i romskipet Apollo 1. 

*Grissom Hill (etter Gus Grissom) er lokalisert ca. 7.5 km sørvest for Columbia Memorial Station
*Chaffee Hill (etter Roger B. Chaffee) er lokalisert ca.  14.3 km sør-sørvest for Columbia Memorial Station
*White Hill (etter Edward White) er lokalisert ca. 11.2 km nordvest for Columbia Memorial Station

IAU har ennå ikke offisielt bekreftet navnene på disse fjellene etter navnene på astronautene.

## Se også
*Columbia Hills

## Eksterne lenker
* http://www.nasa.gov/images/content/55172main_apollo_hills.jpg
* Official Mars Rovers site
Karol Scheibler

**Karol Wilhelm Scheibler** (født 1. september 1820 i Montjoie (i dag Monschau) ved Aachen, død 13. april 1881 i Łódź) var den største fabrikanten i Łódź.

## Liv og virke
### Bakgrunn
Scheibler kom fra en evangelisk-augsburgsk tysk familie. Faren hans eide en tøyfabrikk i Tyskland. Karol lærte seg yrket i England og praktiserte senere i Belgia, Frankrike, Skottland og Nederland. 

### Karriere
I 1848 reiste han til Polen, og ble direktør i et bomullsspinneri hos sin onkel Fryderyk Schlösser i Ozorków. 

Hans selvstendige fabrikantkarriere skjøt fart etter bryllupet med Anna Werner i 1854. Hennes far eide tøyfabrikker i Zgierz og Ozorków samt en sukkerfabrikk i Leśmierz. Annas medgift var dobbelt så stor som Scheiblers formue. Den samlede summen, støttet opp av en rekke lån, gav ham muligheten til å åpne sin første fabrikk i 1855 – et fullstendig mekanisert spinneri. På kort tid omgjorde han bygningene sine til det mest moderne tekstilfirmaet i Łódź.

Med Karol Scheiblers virksomhet begynte en helt ny epoke i Łódź’ historie, og sikret byen ledelse innenfor tekstilindustrien i Europa. Han skapte et enormt industriimperium, bestående av komplekset ved Wodny Rynek («Vanntorget», i dag Seiersplassen), Księży Młyn og bebyggelsen langs Wincenty Tymienieckis gate helt frem til Piotrkowska-gaten.

Scheiblers fabrikk i Łódź fortsatte å blomstre og Schreibler kjøpte en rekke mindre møller i distriktene Źarki og Księży Młyn. Etter at en brann ødela fabrikken i  Księży Młyn i 1874, gjenoppbygde Scheibler den med 88.000 spindler og bygde sitt eget «rike» i Księży Młyn med hus for 321 familier, en brannstasjon, skoler, forretninger og ent sykehus.

Karol Scheibler var dermed også filantrop. Både han selv, og etter sin død også hans kone Anna Werner, sønnen Karol Wilhelm samt datteren og svigersønnen Matylda og Edward Herbst, la ut store summer til veldedighet og støttet finansielt byggingen av skoler, sykehus og kirker.

Scheibler ble gravlagt på Den gamle kirkegård i Łódź i Scheiblers kapell.

## Referanser
Younis Mahmoud

**Younis Mahmoud** (født 2. mars 1983 i Irak) er en Irakisk fotballspiller som spiller spiss på fotballaget Al-Gharafa i Qatar. Han er også kaptein på det . 29. juli 2007 ble han asiatisk mester da  slo  1-0 i finalen til det Asiamesterskapet i fotball. Younis Mahmoud ble sammen med s Naohiro Takahara, og s Yasser Al-Qahtani toppscorer i Asiamesterskapet i fotball med fire mål.

## Meritter
* Asiatisk mester 2007
* Toppscorer i Asiamesterskapet i fotball 2007 (4 mål)
## Eksterne lenker
* 
*
Niels Hausgaard

**Niels Hausgaard** (født 31. august 1944) er en dansk sanger, sangskriver og satiriker. Han er født og oppvokst i Hirtshals, men nå bosatt i Hundelev, Vendsyssel.

Siden 1970-årene er han kjent for sine sanger og underfundige komikk – typisk levert med en humoristisk og lun blanding af menneskekunnskap og mer eller mindre venstreorientert samfunnssatire. Denne er typisk kommet til uttrykk i de mange showene han i en rekke år har opptrådt med rundt omkring i Danmark. Opprinnelig er Hausgaard meget kjent for å tale vendelbomål – i de senere år dog i mindre utpreget grad.

## Priser
I 2006 fikk han Gelsted-Kirk-Scherfig-Fondens kulturpris på 25 000 kr, som han gav videre til Dagbladet Arbejderen. Han fikk også i 2006 Otto Gelstedprisen på 65 000 kr.

## Diskografi
* 1974 – *Et Portræt*
* 1975 – *Til Ane*
* 1977 – *Men det går jo nok*
* 1979 – *Kunst*
* 1982 – *Når alt kommer til alt*
* 1983 – *Han tog realen med*
* 1985 – *Kom lad os danse*
* 1988 – *Som jeg altid plejer at sige*
* 1991 – *I fornuftens land*
* 1992 – *En halv time tidligere*
* 2005 – *Flyv så*

## Referanser


## Eksterne lenker
* 
* 
* 
* Niels Hausgaard hjemmeside
Jan Engervik

** Jan Engervik** (født 1946) er en norsk visesanger og gitarspiller fra Lindesnes kommune. Han har gjendiktet mange av den danske satirikeren og låtskriveren Niels Hausgaards viser til Lindesnes-dialekt, blant annet *Først ei halltime mot veggen* og *Tias krav*. 

I tillegg til å ha et stort repertoir av  sørlandsviser er Jan Engervik en fremragende tolker av Evert Taubes viser. Engervik har prioritert turnéer og levende opptredener. 

Fra slutten av 1960-tallet har han arbeiet ved, og etter hvert drevet, familiebedriften Engerviks fiskemat på Furuholmen i Lindesnes. I 1992 ble han daglig leder for festspillene på Sørlandet. I 2008 kom det ut en dokumentar om Jan Engervik, laget på oppdrag av Lindesnes kommune.

## Diskografi
* 2015: *Nå alt komme te alt*
* 2012: *Evert Taube - 30 viser*  
* 2000: *Jammen alligavel*  
* 1995: *Alvorli talt* 
* 1999: *Harde svaberg og bløde konsonanter* (bidrag)

## Referanser


## Eksterne lenker
*
Chrysopolomidae

* *[[Chrysopoloma]]*
* *[[Ectropa]]*

**Chrysopolomidae** er en artsfattig familie av sommerfugler som bare er kjent fra Afrika. De har sneglelignende larver i likhet med familien sneglespinnere (Limacodidae), og navnet "Afrikanske sneglespinnere" har blitt foreslått for familien. Lite ser ut til å være kjent om denne gruppen.
## Utseende
Kraftig bygde, middelsstore sommerfugler med brede, mer eller mindre avrundede vinger, gjerne lysbrune på farge, ofte med mørkere flekker eller tverrbånd.
## Systematisk inndeling

* Ordenen sommerfugler, Lepidoptera Linnaeus, 1758
** Gruppen Glossata – Homoneura
*** Gruppen Coelolepida
**** Gruppen Myoglossata
***** Gruppen Neolepidoptera
****** Gruppen Heteroneura
******* Gruppen Eulepidoptera
******** Gruppen Ditrysia
********* Gruppen Apoditrysia
********** Overfamilien Zygaenoidea
*********** Familien **Chrysopolomidae** Aurivillius, 1895
************ Slekten *Chrysopoloma*  – 20 kjente arter
************ Slekten *Ectropa*  – 2 kjente arter
************* *Ectropa alberici* Dufrane, 1945
************* *Ectropa ancilis* Wallengren, 1863

## Eksterne lenker
* 
* Fra Naturhistoriska riksmuseet, Stockholm:
** *Chrysopoloma divisa*: http://www2.nrm.se/en/lep_nrm/d/chrysopoloma_divisa.html
** *Chrysopoloma flaviceps*: http://www2.nrm.se/en/lep_nrm/f/chrysopoloma_flaviceps.html
** *Ectropa ancilis*: https://web.archive.org/web/20070928145744/http://nrm.museum/en/lep_nrm/a/ectropa_ancilis.html
Marit Lange

**Marit Ingeborg Lange** (født 22. januar 1943) er kunsthistoriker som var mangeårig leder ved Nasjonalgalleriets Maleri- og skulpturavdeling, senere seniorforsker samme sted. Hun tok dr. philos.-grad ved det humanistiske fakultet ved UiO i 1996 med avhandling med tittel *[[Harriet Backer]]*.  Marit Lange er gift med professor Magne Malmanger.

Kunstneren Olaf Lange var onkel av far til Marit Lange.  

## Noen publikasjoner
* *Olaf Lange: Jugendstil og symbolisme i norsk grafikk / Jugendstil and Symbolism in the Graphic Art of Norway.*, Marit Lange, Jugendstilsenteret, Ålesund 2005, ISBN 82-995483-3-0
* *Der aander en tindrende Sommerluft varmt over Hardangerfjords Vande-*, Nasjonalgalleriet, Oslo 2003, ISBN 82-90744-87-0
* *Fra romersk barokk til norsk nyromantikk : utvalgte artikler*;Marit Lange, Ina Johannesen og Knut Ljøgodt; Oslo 2003, Ortiz forl., ISBN 82-92395-08-3
* *Svermeri og virkelighet : München i norsk maleri*; Marit Lange, Knut Ljøgodt, Ann Falahat; Nasjonalgalleriet, Oslo 2002, ISBN 82-90744-78-1

## Referanser


## Eksterne lenker
*
George Thomas Napier

**George Thomas Napier** (født 30. juni 1784, død 16. september 1855) var en britisk general og guvernør i Kappkolonien.

Han sluttet seg til British Army i 1800 og utmerket seg under John Moore og Arthur Wellesley, hertugen av Wellington i halvøyskrigen. Han mistet sin høyre arm under stormingen av Badajoz.

Napier ble generalmajor i 1837 og generalløytnant i 1846. Han var guvernør og øverstkommanderende for hæren i Kappkolonien fra 1839 til 1843. Det var under ham at slaveriet ble avskaffet og boerne trakk seg ut av Natal. Han ble tilbudt, men takket nei til, stillingen som øverstkommanderende i India etter slaget ved Chillianwalla og også stillingen over den sardinske hæren i 1849.

Napier ble general i 1854.

Hans selvbiografi, *Passages in the Early Military Life of General Sir GT Napier*, ble publisert av hans sønn, general WCE Napier, i 1885.

Han døde i Genève i Sveits den 16. september 1855. 

## Referanser
Anomoeotidae

* *[[Akesina]]*
* *[[Anamoeotes]]*
* *[[Anomoeotes]]*
* *[[Dianeura]]*
* *[[Staphylinochrous]]*
* *[[Thermochrous]]*

**Anomoeotidae** er en artsfattig familie av tropiske sommerfugler som hører til overfamilien Zygaenoidea. Det er kjent ca. 50 arter. De ligner bloddråpesvermere (Zygaenidae) og ble tidligere regnet til denne familien. Familien er utbret i tropiske områder av Afrika og Asia.
## Systematisk inndeling

* Ordenen sommerfugler, Lepidoptera Linnaeus, 1758
** Gruppen Glossata – Homoneura
*** Gruppen Coelolepida
**** Gruppen Myoglossata
***** Gruppen Neolepidoptera
****** Gruppen Heteroneura
******* Gruppen Eulepidoptera
******** Gruppen Ditrysia
********* Gruppen Apoditrysia
********** Overfamilien Zygaenoidea
*********** Familien Anomoeotidae Hering, 1937
************ *Akesina basalis* Moore, 1888
************ Slekten *Anomoeotes* Felder, 1874 – 14 arter
************ Slekten *Dianeura* Butler, 1888- 3 arter
************ Slekten *Plethoneura* Bryk, 1913
************ Slekten *Staphylinochrous* Butler, 1894 – 23 arter
************ Slekten *Thermochrous* Hampson, 1910 – 8 arter

## Referanser


## Eksterne lenker
*
Ludwik Geyer

**Ludwik Ferdynand Geyer** (født 7. januar 1805 i Berlin, død 21. oktober 1869 i Łódź) var en tysk-polsk forretningsmann og en av pionerene innen utviklingen av tekstilindustrien i Łódź og i Polen, og bygde den første dampdrevne tekstilfabrikken i Kongress-Polen.  

## Liv og virke
Geyer kom fra en fabrikantfamilie fra Sachsen. Faren hans, Adam, eide en bomullsfabrikk i Neugerzdorf ved Löbau i Oberlausitz. Ludwik fullførte Akademiet i Berlin og begynte å arbeide i farens fabrikk. Forretningen gikk imidlertid ikke særlig bra. I 1828 reiste familien til Łódź, som mange andre familier fra Stor-Polen, Schlesien, Sachsen og Tsjekkia, lokket av byens muligheter. 

Geyer begynte med et beskjedent trykkeri, men med sine ferdigheter begynte fabrikken snart å utvikle seg raskt. I 1885 begynte han å bygge et nytt, stort mekanisk spinneri og veveri, som med tiden ble kalt «Den hvite fabrikk». I motsetning til de andre fabrikkene i byen var fabrikken nemlig gipset og malt hvit. I sin tid var Ludwik Geyer den største forretningsmannen i Łódź. I 1839 fikk fabrikken hans Polen og Russlands første dampmaskin. Slik begynte mekaniseringen av tekstilindustrien i Łódź, og røykfylte fabrikkpiper ble et av byens kjennemerker. 

Av forskjellige grunner gikk forretningen inn i en økonomisk krise på 1850-tallet. Dette resulterte i at Geyer ikke hadde ressurser nok til å konkurrere med den nye fabrikantstjernen Karol Scheibler, som åpnet et enormt spinneri i 1855. Den sakte med sikre nedgangen varte i om lag ti år. Den polske bank krevde nedbetaling av lånene Geyer hadde tatt opp. Men det største nederlaget for Geyer var den amerikanske borgerkrigen i 1861. Bare de økonomisk mest stabile fabrikantene kunne overleve «bomullssulten» etter at den amerikanske bomullseksporten til Europa opphørte.

Ludwik Geyer døde som bankerott i 1869 og ble gravlagt på Den gamle kirkegård i Łódź. Til tross for at fabrikantkarrieren ble et nederlag, satte Ludwik Geyer dype spor etter seg i Łódź’ historie. Byens utvikling i årene 1830–1860 var til en viss grad hans fortjeneste. Ved å forbedre teknikken og innføre nye maskiner (særlig dampmaskinene) bidrog han dessuten til industriutviklingen i Polen.

Til tross for at Luwik Geyers familie opprinnelig var tysk, oppfattet familiemedlemmene seg som polakker. Robert Geyer, Ludwiks barnebarn, ville i 1939 ikke frasi seg sin polskhet og ble av den grunn skutt ned av Gestapo i sin villa ved Piotrkowska-gaten 280.

## Referanser
Cato Holtet

**Cato Holtet** (født 1963) er en norsk tidligere fotballspiller. Han ble toppscorer for Kongsvinger i 1987 med elleve mål.

## Klubber
* Lillestrøm (1984)
* Kongsvinger (1985&ndash;1990)

## Referanser


## Eksterne lenker
*
Vidar Sanderud

**Vidar Sanderud** (født 14. desember 1961) er en norsk tidligere fotballspiller. 

## Referanser


## Eksterne lenker
*
Arnfinn Engerbakk

**Arnfinn Engerbakk** (født 22. mars 1964) er en norsk tidligere fotballspiller.

Engerbakk spilte for Kongsvinger i tolv eliteseriesesonger (1986 til 1997). Han var en anvendelig spiller som opptrådte både som spiss, midtbanespiller og høyreback. Han spilte totalt 223 eliteseriekamper og scoret 33 mål.
 
Arnfinn Engerbakk fikk med seg fire kamper for , samtlige i 1987. Norge slapp inn bare ett mål i løpet av disse kampene, men han scoret ingen selv. Han spilte alle sine landskamper på høyreback. Den plassen på laget fikk han på bakgrunn av innsatsen som høyreback for Kongsvinger året i forveien. Mens han spilte høyreback på landslaget, hadde han imidlertid på klubbnivå blitt flyttet fram først på midtbanen og så i angrep for Kongsvinger.

### Landskamper

## Referanser


## Eksterne lenker
*
Caleb Francis

**Caleb Francis** (født 8. februar 1968 på Mauritius) er en norsk tidligere fotballspiller.

Caleb Francis spilte for Lillehammer FK (LFK) frem til han var 17 år og er en av LFKs mest profilerte spillere. Etter dette gikk ferden videre til toppfotball i Kongsvinger hvor han spilte i tilsammen åtte sesonger og laget over 20 mål i eliteserien i fotball. I tillegg til karrieren i Kongsvinger, spilte Francis spiss for Bryne i 1. divisjon fotball for herrer et par sesonger. Her scoret han hele 60 mål på 118 kamper, og ble blant annet toppscorer i denne ligaen i 1998. På slutten av sin karriere gikk Francis til Ull/Kisa hvor han spilte i 2½ år, før han til slutt gikk til Larvik Fotball, der han var i 1½ år.

Francis har etter den aktive karrieren vært trener for blant annet IL Runar Fotballs A-lag.

Han jobber nå som lærer, på Ra ungdomsskole, ved siden av å være aktiv i fotballen.

## Klubber
* Lillehammer FK (1978&ndash;1987)
* Kongsvinger (1988&ndash;1995 og 1999)
* Bryne (1996&ndash;1998)

## Referanser


## Eksterne lenker
*
André Krogsæter

**André Krogsæter** (født 1961) er en norsk tidligere fotballspiller. Han spilte 128 seriekamper for Lillestrøm og scoret 45 seriemål. Han var med i den norske OL-troppen i 1984 og spilte til sammen fire A-landskamper, tre av dem i OL. Han spilte også to kamper for U21-landslaget, én for G19-, og to for G16. Han ble historisk da han scoret alle de fire målene i LSKs 4–1-seier over  i cupfinalen 1985.

## Klubber
* Lillestrøm (1980&ndash;1986) 
* Årvoll (1966-1979)

## Referanser


## Eksterne lenker
*  
*  
*  
*
The Legend of Zelda: Phantom Hourglass

***The Legend of Zelda: Phantom Hourglass*** (ゼルダの伝説 夢幻の砂時計 *Zeruda no Densetsu Mugen no Sunadokei*) er et Gullstikka-belønnet action-eventyrspill utviklet av Nintendo Entertainment Analysis and Development og utgitt av Nintendo til Nintendo DS. Det inneholder 3D cel-shaded grafikk med et fugleperspektiv primært, men forskjellige perspektiv basert på bakgrunnen er også inkorporerte.

Spilleren skal kontrollere hovedpersonen Link, og utforske en verden for å oppdage nye gjenstander, informasjon og allierte for å hjelpe ham med å redde vennen Tetra og beseire spillets antagonist Bellum. Spilleren må seile mellom forskjellige øyer, samt utforske øyene og deres fangehull til fots. På land kan Link oppdage forskjellige gjenstander, inkludert en bumerang, som spilleren kan benytte videre i spillet. Når Link skal seile mellom de forskjellige øyene, viser spillet også et kart over hele området. For å reise mellom øyer, skal spilleren kontrollere en hjuldamper kalt S.S. Linebeck. Om bord på skipet kan spilleren skyte på motstandere, som angriper skipet, med en kanon.

Phantom Hourglass introduserer et stort fangehull sentralt i spillets historie, i dette tilfellet Temple of the Ocean King. Link må besøke tempelet flere ganger i løpet av spillets historie. Gjennom hele spillet har tempelet en forbannelse plassert på seg som drenerer Links liv når han er der inne. Men etter å ha fått Phantom Hourglass, er Link i stand til å utforske hele tempelet uten å bli påvirket av forbannelsen i en begrenset periode. I tillegg til forbannelsen må Link også slåss mot Phantoms, en ny type fiende som utelukkende finnes i tempelet. Etter hvert som Link kommer seg gjennom spillet, er han i stand til å få tilgang til dypere nivåer av tempelet - og holde seg i tempelet lenger.

Templet, inkludert gåtene Link må løse underveis, skal nullstilles hver gang Link forlater Tempelet. Men etter hvert som Link skaffer seg nye gjenstander i løpet av spillet, kan han låse opp nye ruter og snarveier som gjør at Link kan reise gjennom tempelet raskere. For å beseire Bellum, får Link vite at han først må smi «Phantom Sword» fra tre unike metaller som ligger på nærliggende øyer; på henholdsvis Crimsonine, Azurine og Aquanine. Etter å ha samlet, og brukt metallene til å smi Phantom Sword, må Link til «Temple of the Ocean King» for å endelig møte Bellum.

## Referanser

## Eksterne lenker
*
Peregrine Maitland

**Peregrine Maitland** (1777–1854) var en britisk soldat og koloniadministrator.

Maitland ble født i Long Parish House i Hurstbourne i Hampshire og var den eldste av de fem sønnene til Thomas (død 1798) og Jane Maitland. Han sluttet seg til Grenadier Guards 15 år gammel og utmerket seg i slaget ved Waterloo. Maitland ble utnevnt til viseguvernør av Øvre Canada i 1818 og støttet Family Compact som dominerte provinsen. Han forsøkte å begrense og reformere proamerikanske tendenser i kolonien og motstod kravene til radikale i regjeringen. Hans tid i Øvre Canada endte i 1828 da han ble utnevnt til viseguvernør i Nova Scotia, hvor han tjente fra 1828 til 1834.

Maitland dro til India og ble øverstkommanderende for hæren i Madras i 1836, hvor han ble værende i to år. Han ble guvernør i Kappkolonien i 1844, men ble fjernet under xhosakrigen.

## Referanser


## Kilder
* Sherwood, George, red., *The Pedigree Register*, London, September, 1908, pps:154-5.
* Bannerman, W. Bruce, FSA, red., *Miscellanea Genealogica et Heraldica*, 4th series, London, 1908, vol.2, p.317.

## Eksterne lenker
* Biografi hos ''Dictionary of Canadian Biography Online''
Henry Pottinger

**Henry Pottinger, 1. baronett** (født 3. oktober 1789, død 18. mars 1856) var en britisk–irsk soldat og koloniadministrator. Han var den første britiske guvernøren i Hongkong.

## Bakgrunn og virke
### Bakgrunn
Pottinger ble født i Mount Pottinger som på den tiden var et landbruksområde utenfor Belfast i Irland. Han var sønn av Eldred Curwen Pottinger og Anne Gordon. Han studerte ved Belfast Royal Academy.

### Kolonialadministrasjonen
Pottinger dro til Bombay i 1801 og sluttet seg til Det britiske ostindiske kompani i 1806. Han kjemper i Mahrattakrigen i 1809 som løytnant. 

Pottinger utforsket senere mye av landet mellom India og Persia og ble residerende administrator av Sindh i 1820. Han hadde senere den samme stillingen i Hyderabad. 

Pottinger giftet seg med Susanna Maria Cooke i 1820, og de fikk  i 1831 en sønn, Frederick, som skulle bli beryktet for sine sammenstøt med bushrangere som politiinspektør i New South Wales i Australia.

Pottinger ble den andre britiske administratoren av Hongkong den 12. august 1841 og den første guvernøren av Hongkong 26. juni 1843. Han var guvernør til 8. mai 1844. Før denne utnevnelsen ledet Pottinger en marine som skulle beseire Yishan ved Humen. Som utsending for Storbritannia forhandlet han frem betingelsene i Nankingavtalen (1842) som gjorde slutt på første opiumskrig med det kinesiske Qingimperiet.

I sin korte periode som guvernør etablerte Pottinger utøvende og lovgivende forsamlinger, hvor den ene diskuterte politiske saker, mens den andre satte sammen lovgivning. Men forsamlingene var ikke samlet ofte, og dette gav Pottinger makt til å bestemme politikken. Mens han var guvernør, ble Hongkong den viktigste havnen for opiumshandelen i Kina. Mot slutten av sin tjeneste mistet Pottinger støtten fra lokale britiske handelsmenn og ble isolert. Han forlot Hongkong den 7. mai 1844.

Pottinger ble medlem av Det kongelige råd i 1844 og ble guvernør i Kappkolonien i 1847 og også i Madras samme år. Han ble forfremmet til generalløytnant i 1851. 

Han døde etter å ha pensjonert seg på Malta i 1856.

## Referanser
Bolsena-korporalet

**Bolsenakorporalet** som oppbevares i et rikt utstyrt relikvarium i domkirken i Orvieto er et klede knyttet til et mirakel tilsvarende liksvøpet i Torino, dog ikke på langt nær så berømt. Et *[[korporale (liturgi|korporale]]* er en hvit alterduk som alterkalken er plassert på under utøvelsen av nattverden.

Rødlige flekker på duken viser på nært hold profilen av et ansikt lik den som tradisjonelt brukes til å fremstille Frelseren. Opprinnelsen til flekkene sies å komme av et oblat  som gjennom et mirakel ble blodige i hendene på en prest som tvilte på transsubstansiasjonen og forrettet nattverd i Bolsena som ligger ikke så langt fra Orvieto.
 
Under Corpus Christi-feiringen, som er en av de viktige offentlige helligdagene i Orvieto, bæres Bolsenakorporalet i prosesjon rundt i byen under store fanfarer.

## Miraklets status

Det såkalte «Bolsenamiraklet» er ikke offisielt anerkjent av den romersk-katolske kirken, selv om det er ansett som en privat åpenbaring for den tvilende presten. De historiske bevis er annenhånds vitneutsagn, og tradisjonen er på ingen måte konsekvent.

## Historiske henvisninger

Pave Urban IV nevner det ikke i bullen hvor han stadfester Corpus Christi-feiringen, på tross av at legenden om miraklet har sitt utgangspunkt i hans tid og at dets forkjempere hevder at miraklet var av avgjørende betydning for ham da han stadfestet feiringen. Pave Urban IVs samtidige biografer er tause: Muratori, *Rerum Italicum scriptores* og Thierricus Vallicoloris  beskriver i sin bok om pavens liv alle begivenheter fra pavens opphold i Orvieto i detalj. Han beskriver pavens hengivenhet for å lese til messen og for gjennomføringen av Corpus Christi-feiringen uten nevne Bolsenamiraklet. Bolsenamiraklet er nevnt i inskripsjonen på en rød marmorplate i St. Christina-kirken og er derfor av senere dato enn kanoniseringen av Thomas Aquinas (1328). Den eldste kjente nedtegnelsen av miraklet er en fremstilling  utført i emalje som pryder forsiden av relikvariet som ble laget i tidsrommet 1337–1339.

I 1344 henviser pave Klemens VI i et sammendrag til Bolsenamiraklet med ordene *propter miraculum aliquod* («på grunn av et mirakel») (Pennazzi, 367); pave Gregor XI,  gir i et sammendrag av 25. juni 1337, en kort redegjørelse for miraklet.  En rekke henvisninger til det er funnet senere (1435) i prekener av domenikanerpredikanten Leonardo Mattei fra Udine. Sistnevnte sier imidlertid ikke, slik som den lokale legenden hevder, at presten tvilte på Kristi nærvær i oblaten og vinen, men kun at noen dråper fra begeret falt på korporalet. For øvrig forekommer tilsvarende legender om blodflekkete korporaler ofte i legendesamlinger, også av tidligere dato enn på 1300-tallet og opptrer samtidig med de store nattverds-polemikkene på 800-tallet og 1100-tallet.

## Referanser


## Eksterne lenker
* ''Catholic Encyclopedia'': Orvieto
Philip Hinchcliffe

**Philip Hinchcliffe** (født 1. oktober 1944) er en britisk TV-produsent, som er mest kjent for ha vært produsent på BBCs science fiction-serie *[[Doctor Who]]* i 1970-årene. Hans første store prosjekt var som manusredigerer på *[[Alexander the Greatest]]* (1971).

Hinchcliffe gikk på Slough Grammar School og Pembroke College i Cambridge. Han tok over som produsent av *Doctor Who* etter Barry Letts i 1974 og den første historien han ble kreditert som produsent på er *[[The Ark in Space]]*. Han hadde forberedt seg på denne jobben ved å følge Letts under produksjonen av den forrige historien, *[[Robot (Doctor Who)|Robot]]*. Den første sesongen produserte han stort sett manus som var bestilt av det forrige produksjonsteamet og det var ikke før i den neste sesongen at hans innflytelse kunne ses i serien.

Hinchcliffe og manusredigerer Robert Holmes forandret en del på serien. Den ble mørkere og mer voksen med en gotisk atmosfære påvirket av skrekkfilmene fra Hammer Films. Dette er spesielt fremtredende i historier som *[[Pyramids of Mars]]* og *[[The Talons of Weng-Chiang]]*.

Mens Hinchcliffe var produsent, mottok BBC klager fra Mary Whitehouse, som var styreleder i National Viewers' and Listeners' Association. Hun klagde på at serien ikke passet for barn og at den kunne traumatisere dem. NVLA hadde vært kritiske til serien siden begynnelsen av 1970-årene, men klagene nådde høydepunktet da den Hinchcliffe-produserte historien *[[The Deadly Assassin]]*, hvor Goth prøver å drukne Doktoren, ble vist. Selv om BBC offentlig forsvarte serien, ble Hinchcliffe flyttet til thrillerserien *Target* i 1977. Den nye produsenten, Graham Williams, fikk beskjed om å gjøre serien mindre skummel.

Hinchcliffe skrev også bøker basert på *Doctor Who*-historiene *[[The Keys of Marinus]]*, *[[The Seeds of Doom]]* og *[[The Masque of Mandragora]]* for Target Books.

Etter *Doctor Who* jobbet Hinchcliffe på flere serier, inkludert *[[Taggart]]*, *Private Schulz* og *The Last Musketeer*. Datteren Celina Hinchcliffe er en programleder som jobber på sportsprogrammer hos BBC.

## Referanser


## Eksterne lenker
* 
*  Biografi hos On Target
Cyclotornidae

* *[[Cyclotorna]]*

**Cyclotornidae** er en liten familie av små sommerfugler som bare finnes i Australia. De utmerker seg ved en meget spesiell livssyklus, der larvene først er parasitter på dvergsikader eller bladlopper, og så på maur som kommer for å samle honningdugg fra disse.

## Utseende
Små (forvingelengde rundt 7&nbsp;mm), grå møll med smale, avrundede vinger. Kroppen er kort og kraftig, antennene ganske lange og trådformede. Det første larvestadiet ligner skrukketroll, de senere larvestadiene som lever i maurtuer er fargesterke, brede og flate

## Levevis
Hunnene legger tallrike (opptil 1400) små egg på planter som er angrepet av dvergsikader (Cicadellidae) eller bladlopper (Psyllidae). De små, skrukketroll-lignende larvene oppsøker sikadene og suger hemolymfe (blod) fra dem. Noen ganger dør ofrene, andre ganger ikke. Etter en tid spinner larven seg inn i en kokong og forvandler seg til en sterkt farget, flattrykt, kortbent larve som stiller seg opp i en U-formet positur med bakenden pekende oppover. Sikadene blir besøkt av maur av slekten *Iridomyrmex* som samler honningdugg fra dem. *Cyclotorna*-larvene skiller ut et stoff som er svært tiltrekkende for maurene, og maurene bærer dem tilbake til tua. Der fullfører larven sin utvikling ved å spise av maurenes larver og pupper. På grunn av stoffet de skiller ut får de være i fred for maurene. Når larvene er ferdig utviklet, kryper de ut av tua og forvandler seg til en puppe utenfor.
## Systematisk inndeling

* Ordenen sommerfugler, Lepidoptera Linnaeus, 1758
** Gruppen Glossata – Homoneura
*** Gruppen Coelolepida
**** Gruppen Myoglossata
***** Gruppen Neolepidoptera
****** Gruppen Heteroneura
******* Gruppen Eulepidoptera
******** Gruppen Ditrysia
********* Gruppen Apoditrysia
********** Overfamilien Zygaenoidea
*********** Familien **Cyclotornidae** – 12 kjente arter, bl.a.:
************ *Cyclotorna diplocentra* Turner, 1913
************ *Cyclotorna egena* Meyrick, 1912
************ *Cyclotorna ementita* Meyrick, 1921
************ *Cyclotorna experta* Meyrick, 1912
************ *Cyclotorna monocentra* Meyrick, 1907

## Eksterne lenker
* 
*Cyclotorna diplocentra* og *Cyclotorna monocentra*, fra CSIRO, Melbourne: https://web.archive.org/web/20061002011739/http://www.ento.csiro.au/gallery/moths/Cyclotornidae
* Australian Moths Online - Cyclotornidae https://web.archive.org/web/20130304205157/http://www1.ala.org.au/gallery2/v/Cyclotornidae/
Emile Baron

**Emile Baron** (født 17. juni 1979) er en sørafrikansk tidligere fotballkeeper.

Baron startet sin karriere i Hellenic FC, men ble i 1999 kjøpt opp av den norske klubben Lillestrøm SK. Han spilte i klubben fra 1999 frem til 2004, før han etter å ha mistet lagledelsens tillit bestemte seg for å dra tilbake til hjemlandet og klubben Kaizer Chiefs. Han spilte 115 kamper for Lillestrøm i Tippeligaen og ble i 2000 tildelt Kniksenprisen for beste keeper i den norske toppdivisjonen.

## Referanser


## Eksterne lenker
* 
*  Baronens fall - TV2
The Real Thing

**The Real Thing** er en norsk-svensk souljazzgruppe med base i Oslo. Etter saxofonisten Sigurd Køhns plutselige dødsfall i 2004, lå The Real Thing i dvale inntil 2010, da bandet gjorde et comeback. Medlemmer i bandet pr. 2016 er Paul Wagnberg på Hammond B3 orgel, Staffan William-Olsson på gitar, Hermund Nygård på trommer, og Dave Edge på saksofon.

Kvartetten har utgitt åtte album. Debuten kom i 1992 med albumet *The Real Thing*. Blant de mest populære utgivelsene er *Live* (med «Waffle Shuffle» og «Horsefeathers»), *Pleasure Is An Attitude* (med «Mmm...Aahh...») og *Deluxe* (med «Ingen där»).

Gruppen ble startet i 1992 med Carl Størmer på trommer. Torstein Ellingsen tok over for Størmer i 1995, og Børre Dalhaug tok over for Ellingsen i 1998. Ellingsen returnerte i 2010, med engelske Dave Edge som Sigurd Køhns arvtager. 

The Real Things musikk består for det meste av originalt materiale. Musikken kombinerer innflytelser fra amerikansk Blue Note-jazz (representert av musikere som Jimmy Smith, George Benson, og Wes Montgomery) og elementer fra moderne populærmusikk. Resultatet er en blanding av genre som swing, blues, funk og rock.

## Diskografi
* *The Real Thing* (1992)
* *In New York* (med Lew Soloff) (1993).  Nominert til Spellemannprisen i 1994.
* *A Perfect Match* (med Bohuslän Big Band) (1994).  Arrangert av Tom Kubis
* *Live* (1995)
* *Pleasure Is An Attitude* (1997)
* *Deluxe* (med Kringkastingsorkestret) (2000)
* *New Wrapping* (2003)
* *A Real Christmas* (med Sigrid Brennhaug på vokal) (2006)
* *Back On Track (2011)
* *Oh No! Not… The Real Thing …Again'' (2018)

## Eksterne lenker
* 
* 
*  The Real Thing Myspace
* 
*  (Fagansvarlig Bjørn Stendahl)
Robert Henry Wynyard

**Robert Henry Wynyard** (født 24. desember 1802, død 6. januar 1864) var koloniadministrator i New Zealand, viseguvernør i provinsen New Ulster (26. april 1851–7. mars 1853), regjeringsadministrator og overoppsynsmann av Provinsen Auckland (12. juli 1853–5. januar 1855).

I to perioder (3. januar 1854–6. september 1855 og 3. oktober 1861–desember 1861) var Wynyard regjeringsadministrator siden generalguvernøren i New Zealand var borte. Som administrator åpnet Wynard det første parlamentet i New Zealand den 24. mai 1854. Wynard ble raskt konfrontert med kravene fra det nye parlamentet om at en ansvarlig regjering skulle innføres umiddelbart. En resolusjon ble vedtatt 2. juni som støttet dette kravet, fremlagt av Edward Gibbon Wakefield. Men Wynyard nektet og hevdet at kolonikontoret ikke hadde nevnt ansvarlig regjering i sine sendinger. Det utnevnte utøvende rådet på New Zealand rådet mot å innføre en ansvarlig regjering, og i mellomtiden sendte Wynyard en utsending til London som ba om rettledning. Wynard tilbød så å inkludere noen valgte medlemmer fra parlamentet i det utøvende rådet, og den 1. august krevde parlamentet fullstendig makt til å utnevne ministere. Wynyard nektet, og alle de tre medlemmene i rådet gikk av. Wynyard stengte dermed parlamentet i to uker. 31. august utnevnte han Thomas Forsaith, Edward Jerningham Wakefield og James Macandrew til det utøvende rådet, men da parlamentet møttes igjen, la det frem et mistillitsforslag mot disse tre.
 
Parlamentet møttes den 8. august 1855, og nå hadde Wynyard fått instruksjoner fra kolonikontoret om å innføre ansvarlig regjering. Heldigvis for Wynyard ankom den neste guvernøren, Thomas Gore Browne, den 6. september og avløste Wynyard for hans plikter. Wynyards andre periode som administrator var mye mindre hendelsesrik.

Han fungerte også som guvernør i Kappkolonien for George Edward Grey to ganger, fra 1859 til 1860 og 1861 til 1862.

Wynyard døde i Bath i England i 1864.

## Referanser
Stein Gran

**Stein Gran** (født 1958) er en norsk tidligere fotballspiller. Han spilte fem landskamper mellom 1979 og 1984 og var med i den  troppen under OL 1984 i Los Angeles. Gran spilte også bandy og ble norgesmester for Ullevål i 1975.

## Klubber
* Lyn (1975–1981, 1985–1988)
* Vålerenga (1982–1984)

## Referanser


## Eksterne lenker
* 
* Spillerprofil i Lyn (1975–1981 og 1985–1988)
Arve Seland

**Leif Arve Seland** (født 12. desember 1963 i Arendal) er en norsk tidligere fotballspiller. 

Seland spilte tolv  mellom 1984 og 1987 og scoret ett mål, mot  i en treningskamp i 1984. Han var også med i den norske troppen under OL 1984 i Los Angeles. Han ble toppscorer i 1. divisjon med  i  med tolv mål. Han var kjent som en hurtig angrepsspiller.

På grunn av hofteproblemer måtte han avslutte karrieren allerede som 26-åring. Han har siden måttet bytte ut begge hoftene.

Seland har hatt en rekke trenerengasjement både i Agder Fotballkrets og i mange klubber i Aust-Agder. Foran 2014-sesongen ble han ansatt i  som trener for juniorlaget, samt leder for klubbens spillerutviklingsprogram og spillerutvikler i  og .

## Landskamper

## Referanser


## Eksterne lenker
*
Mediemakt.no

**mediemakt.no** var en nettavis av og for ungdom, som ble lansert 8. mai 2007. Nettavisen var støttet av Sosial- og helsedirektoratet, og bak nettavisen sto 23 forskjellige ungdomsorganisasjoner. Prosjektet Ung Mediemakt ble avsluttet i desember 2008, og nettsiden ble da lagt ned.

## Bakgrunn
Mediemakt.no ble startet som et prosjekt av Ungdom Mot Narkotika (UMN). Nettavisens mål var å presentere et mer nyansert bilde av ungdom enn det som ble fremstilt i massemediene. Andre ungdomsorganisasjoner som sto bak Mediemakt.no var:

*Natur og Ungdom
*Press (Redd Barnas ungdomsorganisasjon)
*Changemaker
*Frelsesarmeens Barn og Unge (FAbU)
*Ungdom mot EU
*Europeisk Ungdom
*Norsk Folkehjelp Ungdom
*Elevorganisasjonen
*Spire – Utviklingsfondets ungdom
*Blå Kors Ungdom
*Juvente
*Association of Norwegian Students Abroad (ANSA)
*AFS Norge
*Ungdom og Fritid
*Skeiv Ungdom
*Norges KFUK-KFUM-speidere
*Lixom
*Youth for Understanding
*Noregs Ungdomslag
*Den Norske Turistforenings ungdom
*Amnesty International Norge
*Studentenes og Akademikernes Internasjonale Hjelpefond (SAIH)

mediemakt.no samarbeidet også med All Different – All Equal (Europarådets ungdomskampanje for mangfold, menneskerettigheter og deltakelse), Involve Yourself, Ung.no og Si ;D.

## Innhold og bidrag
mediemakt.no dekket et bredt spekter av saker som angår ungdom innenfor kategoriene innenriks, utenriks, kultur, sport, reise og media. Bidragene ble levert av ungdom fra de forskjellige organisasjonene, i tillegg til andre unge skribenter. Mediemakt.no fulgte Vær Varsom-plakaten og Redaktørplakaten.

## Referanser


## Eksterne lenker
*